Cyngor Celfyddydau Cymru | Nodiadau Cymorth i'r Cyllideb Prosiect - Unigolion
Nodiadau Cymorth i'r Cyllideb Prosiect - Unigolion
Rhaid lawrlwytho ein templed cyllidebol a chyflwyno eich cyllideb ar hwnnw. Mae'n daenlen Excel ('.xls').
Os nad oes gennych Excel, mae llawer o feddalwedd arall sy'n gweithio'n dda gyda PC a Mac e.e. Open Office cyn belled â'ch bod yn arbed ffeiliau ".ods" yn rhai ".xls" cyn ichi eu lanlwytho. Dim ond enghraifft yw hon; ni allwn dderbyn cyfrifoldeb am unrhyw feddalwedd y gosodwch ar eich cyfrifiadur neu ei lawrlwytho o wefan arall.
Mae'n hawdd lawrlwytho ein templed cyllidebol. Arbedwch ef i'ch ffolder. Rhowch eich enw ac un y prosiect yn enw'r ffeil newydd.
Mae gan y templed cyllidebol dudalennau (neu dabiau) i'ch incwm a'ch gwariant, tudalen crynhoi a rhestr wirio. Mae hefyd fformiwlâu i greu is-gyfanswm, cynnig awgrymiadau defnyddiol a sicrhau bod eich cyllideb yn mantoli.
Wrth lunio eich cyllideb, ystyriwch pa gostau a dalwn a pha rai na thalwn. Galwn y rhain yn gostau cymwys neu gostau anghymwys.
Dyma enghreifftiau o gostau cymwys: eich ffi i gynnal y prosiect, ffioedd staff y prosiect neu artistiaid ar eu liwt eu hunain a gyflogwch, a chostau hyfforddiant, cynhyrchu (gan gynnwys deunyddiau), teithio, marchnata, cyfieithu, ymgysylltu â'r cyhoedd (e.e. datblygu cynulleidfa), gwneud y prosiect yn fwy cynhwysol a hygyrch megis perfformiadau â chyfieithiad i'r Arwyddeg
I geisiadau datblygu busnes a'r farchnad, ystyriwn hyd at £1,000 i gostau gwefan a bod yn westai ar wefan. Rhaid ichi ddangos sut y defnyddiwch hyn yn ystod ac ar ôl eich prosiect
Hefyd, bydd arnom angen dadansoddiad o unrhyw gostau sy’n ffurfio mwy na 5% o gyfanswm cost gymwys y prosiect.
A yw'ch arian partneriaeth neu gyfatebol yn gymwys?
Cyfraniadau mewn nwyddau hyd at 10% o gyfanswm cost gymwys y prosiect (e.e. lle ymarfer a gyfrennir, amser gwirfoddoli, benthyg offer) sy'n gymwys (dan arian partneriaeth) ond ni allant ddod o'ch adnoddau eich hun. Nid yw gostyngiadau cyflenwyr yn gymwys. Rhaid darparu tystiolaeth ysgrifenedig o bob cyfraniad mewn nwyddau (gellwch eu lanlwytho yn adran 5).
Rhowch fanylion o'r holl incwm a dâl am eich prosiect, dan y penawdau perthnasol. Dywedwch pa ffynonellau incwm sy'n gadarn a pha rai nad ydynt eto. Enwch bob partner ariannu. Defnyddiwch bunnau llawn yn unig. Os oes arnoch angen llinellau ychwanegol, defnyddiwch adran is y tudalen a dewiswch bennawd incwm/gwariant i bob llinell.
Cais am grant oddi wrthym
Dyma enghraifft o'r manylder sydd arnom ei angen: 5 perfformiad â chynulleidfa o 210 ymhob un, gyda thocyn yn £5 = £5,250.
Cynhwyswch incwm gan unrhyw ffynhonnell arall yn adran is y tudalen. Gellwch gynnwys nawdd, rhoddion neu grantiau gan ymddiriedolaethau a sefydliadau. Nodwch enw pob ffynhonnell, y swm a rydd ac a gadarnheir y swm.
Cynhwyswch ffioedd a chyflogau pob artist, ymarferydd, actor, cerddor, cyfansoddwr, rheolwr llwyfan, coreograffydd, curadur ac arweinydd gweithdy. Peidiwch â defnyddio cyfraddau cyflogi llai na lleiafswm y diwydiant. Cewch gyngor ar hyn gan Ecwiti, Undeb y Cerddorion, Cymdeithas Rheoli'r Theatrau a Chyngor Annibynnol y Theatrau.
Cynhwyswch bob cost sy'n cynnal eich gweithgarwch yn uniongyrchol, e.e. teithio, cludiant, llety a chynhaliaeth ddyddiol ('per diems).
Nodwch gostau marchnata a hybu uniongyrchol, e.e. ffioedd marchnatwyr ar eu liwt eu hunain, dadansoddiad data, rhestrau postio, postio, cyfieithu, dylunio, argraffu a phostio trydanol.
Gall rhai o'n grantiau gynnwys hyd at £2,000 yn gyfraniad sy'n benodol i elfen gyfalaf y prosiect megis offeryn y mae angen ei brynu ar gyfer y prosiect.
Ar gyfer pob eitem sengl sy'n costio dros £500, dylech gyflwyno tri dyfynbris ysgrifenedig gan gyflenwyr gwahanol am offer sy'n union yr un fath neu’n gymaradwy. Atgoffir chi am hyn gan y templed. Dylai’r dyfynbris a ddewiswch yng nghyllideb eich prosiect gynnig y gwerth gorau am arian.
Disgwyliwn iddo fod yn hygyrch i bobl anabl. Sonia'n canllawiau ariannu am ffynonellau o gyngor ac o'r ymarfer gorau ichi gyrraedd y nod o ran hyn
Mae sawl peth y gellwch eu gwneud i gynyddu hygyrchedd i'ch prosiect heb bentyrru costau ond dylech gynllunio am unrhyw gostau hygyrchedd angenrheidiol a'u cynnwys yn eich cyllideb
Rhestrwch unrhyw gostau prosiect nad ydynt yn dod o dan benawdau eraill a rhowch fanylion.
Yr unig gostau yr ystyriwn eu talu yw'r rhai na thâl arianwyr eraill amdanynt ac sy'n glir yn ychwanegol. Gellwch ymgeisio am gostau rhedeg amser-gyfyngedig cysylltiedig yn uniongyrchol â'r prosiect, megis gweinyddu, talu staff ychwanegol a ffôn, postio ac yswiriant sy'n benodol i'r prosiect
Rhaid i’r swm a ddefnyddiwch gyfeirio'n uniongyrchol at faint o amser a dreuliwyd gennych ar y prosiect, felly esboniwch sut y daethoch at y ffigwr.
Ystyriwn gostau rhedeg prosiect hyd at fwyafswm o 20% o gyfanswm cost y prosiect. Ond cadwch y ganran hon cyn ised â phosibl fel yr â rhagor o'n harian ar y gweithgarwch artistig.
Gwerth cefnogaeth mewn nwyddau – nac oes mwyafswm